उत्तर प्रदेश में कोरोना वायरस के 4603 नए मामले आए, मौत का आंकडा 2280 पहुंचा
उत्तर प्रदेश में बीते 24 घंटे के दौरान कोविड-19 के 4603 नये मामले सामने आये जबकि 50 और मौतों के साथ गुरुवार (13 अगस्त) को मृतकों का आंकड़ा बढ़कर 2280 पहुंच गया।
लखनऊ। उत्तर प्रदेश में बीते 24 घंटे के दौरान कोविड-19 के 4603 नये मामले सामने आये जबकि 50 और मौतों के साथ गुरुवार (13 अगस्त) को मृतकों का आंकड़ा बढ़कर 2280 पहुंच गया। अपर मुख्य सचिव (चिकित्सा एवं स्वास्थ्य) अमित मोहन प्रसाद ने बताया कि प्रदेश में विगत 24 घंटे में संक्रमण के 4603 नये प्रकरण सामने आये हैं। प्रदेश में संक्रमण के उपचाराधीन मामले 49,709 हैं। प्रसाद ने बताया कि 88,786 लोग पूर्णतया उपचारित होकर अपने घरों को चले गये हैं जबकि कोरोना संक्रमण के चलते अब तक 2280 लोगों की मौत हो गयी है। उन्होंने बताया कि बुधवार (12 अगस्त) को प्रदेश में कोरोना वायरस के 87, 214 सैम्पल जांचे गये। अब तक कुल 35, 01, 127 सैम्पल की जांच की जा चुकी है। पूल टेस्टिंग के माध्यम से बुधवार को ही पांच पांच सैम्पल के 2990 पूल लगाये गये, जिनमें से 435 पाजिटिव पाये गये जबकि दस दस पूल के 179 सैम्पल लगाये गये, जिनमें से 29 पाजिटिव निकले। अपर मुख्य सचिव ने बताया कि होम आइसोलेशन यानी घर पर एकांतवास में रहकर कुल 22,408 लोग अपना इलाज करा रहे हैं। अब तक 43,101 लोग होम आइसोलेशन में जा चुके हैं। इनमें से 20, 398 लोग स्वस्थ हो चुके हैं जबकि कुछ और लोगों को छुट्टी दिये जाने की प्रक्रिया जारी है। प्रसाद ने बताया कि निजी अस्पतालों में भुगतान के आधार पर 1653 लोग इलाज करा रहे हैं जबकि सेमी पेड एल-1 प्लस सुविधाओं में 186 लोगों का इलाज चल रहा है। उन्होंने बताया कि आरोग्य सेतु ऐप का लगातार इस्तेमाल किया जा रहा है और अब तक 8,76,982 ऐसे लोगों को फोन किया जा चुका है, जिन्हें आरोग्य सेतु से अलर्ट आये हैं । प्रसाद ने बताया कि 54,919 इलाकों में अभी तक निषिद्ध क्षेत्र के दृष्टिकोण से निगरानी का कार्य किया गया है और 1,70,65,403 घरों में 8,58,86,280 लोगों का सर्वेक्षण किया गया है।उन्होंने कहा कि मुख्यमंत्री योगी आदित्यनाथ के निर्देश पर 'नॉन कोविड केयर' पर भी पूरा ध्यान दिया जा रहा है। गत वर्ष एक जून से 12 अगस्त तक 42,528 बडी सर्जरी हुई थीं जबकि इस वर्ष इसी अवधि में 34,139 बडी सर्जरी की गयीं हैं । इसी तरह पिछले साल एक जून से 12 अगस्त के बीच 71,560 छोटी सर्जरी हुई थीं जबकि इस वर्ष इसी अवधि में 53,623 छोटी सर्जरी की गयी हैं। जहां एक ओर हम कोविड पर ध्यान रख रहे हैं वहीं दूसरी ओर हमारा ध्यान नॉन कोविड केयर पर भी है ।